als_Latn dik_Latn sag_Latn
Beqë Cufaj
Nuk është se partitë kanë një profil që i ndan shumë prej rrethanave tjera që Kosova i ka. Por PDK s’ka dyshim që është një shembull ekzemplaresk i një zhvillimi paradoksal që s’ia gjen një krahasim askund në Ballkan e lëre më Evropë.
Jo pse e kam problem këtë parti e cila dua të besoj që ka njerëz të ndershëm në mesin e saj, njerëz punëtorë dhe të vyeshëm, të ndërgjegjshëm dhe që e bëjnë gjumin rehat: pa frikën që dikush do t’u trokasë në derë t’u lyp llogari për hesape të papaguara- nga koha e para, gjatë dhe pas luftës. Edhe ashtu nënqielli i Kosovës është një copë toke e cila në mënyrë të pavetëdijshme vazhdon të bashkëjetojë me traumën si një vetkuptueshmëri të cilën e bartë gjithandej në të qenmit e saj.
Them se problemi i PDK-së është më shumë një çështje mentaliteti. Një konglomerat që quhet makiavelizëm i ndërtuar mbi klientelizmin. Për t’i kthyer pak në shqip i bie që makiavelizmi i PDK-së është ky: nuk lodhem për të drejtën, ligjin e më së paku moralin sepse pushteti më lejon çdo gjë dhe kjo bazuar me klientelizmin e sojit tonë: unë ty tenderin a vendin e punës e ti mua tarafin e pushtetin e votës dhe euros! Kështu të dy këto komponenta të veshura fort me ngjyrimet shqiptare, ballkanike dhe për këtë kaq autentike e bëjnë këtë parti thjesht të papërmirësueshme në rrethanat e sotme kur Kosova don të shkëputet nga mentalitetet në fjalë dhe të tregojë që synon të kapet bile në bishtin e mentalitetit dhe shtetbërjes perëndimore, europiane.Normalisht se është në natyrën e liderëve politikë në vendet në zhvillim, po them në shumës e jo vetëm në atë të liderit edhepse ai është “alfa e omega” e tyre, që thjesht kur arrijnë në një fazë të ekzistencës së tyre politike ta kenë të vështirë ta bëjnë dallimin mes realitetit dhe virtualitetit. Servilizmit- që rrethi ua ofron dhe klientelizmit- që ata vet e ushtrojnë si masë për të mbajtur pushtetin.
Në rrethanat tona, në rastin konkret, si asnjë parti tjetër, PDK i ka këto dy atribute. Rrathët e parë, të dytë e të tretë të PDK-së janë të mbytur nga servilë me të cilët dy-tre shefat e kësaj partie ushtrojnë jo vetëm një klientelizëm brutal por faktikisht e kanë atë si mjetin e vetëm me të cilin punojnë dhe shërbehen. Dhe shkalla e dallimit të këtij klientelizmi shkon deri në kufinjtë e dhunës mentale që njerëzve të tyre ua bëjnë. Uniformizmi që kjo parti me mentalitetin e saj ushtron psh. më ka bërë t’ia bëjë vetes vetëm një pyetje: si s’doli bile një prej tyre, një prej udhëheqësve të kësaj partie, intelektuali të afërt me ta apo edhe kujtdoqoqoftë, që publikisht ta pyesë veten: nëse (s’)kanë të drejtë në krejt këtë bllokadë që po bëhet? Si s’doli dikush prej tyre pra të thotë që ka parë dhe sheh… që këto vendimet e Enver Hasanit nuk u ngjajnë as atyre në Afrikë e Amerikë Latine e lëre më në Evropë. Që një shumicë parlamentare thjesht e ka të drejtën e formimit të institucioneve… Si s’doli pra dikush të shtrojë psh. dilemat që i shtruan dhe shtrojnë jo pak udhëheqës të LDK-së e aty këtu edhe partive tjera: për të gjetur rrugë për dalje nga kriza?! Si s’doli dikush nga PDK që vetëm pak të dyshojë në situatën e krijuar, ja po themi, krejtësisht dhe hipotetikisht, nga Blloku, dhe thotë: kemi edhe ne pak faj. S’jemi sjell mirë me kolegët, me partitë viteve të kaluara. Zor në mos e pamundshme t’i gjesh!
Kjo flet shumë. Në fakt kjo shpjegon çdo gjë. Së pari flet për atë që në këtë parti s’ka mendim të lirë. Së dyti shpjegon faktin se mentaliteti që udhëheqësi dhe bashkëpunëtorët e tij e kanë ngritur aty është i thjeshtë: ose ne ose askush.
Krejt kjo na bie tek konkluza logjike: që është e pamundshme të punohet me ta- pa iu nënshtruar ose pa u bërë pjesë e makinacioneve të atij mentaliteti i cili pa e dërguar në opozitë këtë parti zor që do të çrrënjoset. Qoftë tek udhëheqësi i tyre ashtu edhe bashkëpunëtorët e tij.
gaz_Latn als_Latn als_Latn als_Latn als_Latn als_Latn als_Latn